Twee sussies soek ná pa hulle glo ontvoerNatasha (6) en Tammy (11) Pietersen. Foto: Verskaf Die polisie in Witbank, Mpumalanga, versoek mense se hulp om twee jong meisies op te spoor wat glo deur hul pa ontvoer is. Natasha (6) en Tammy (11) Pietersen, albei leerders aan die Laerskool Taalfees, is verlede jaar uit hul ouers se sorg verwyder en in pleegsorg geplaas. Hulle is in Desember toegelaat om die vakansie by hul pa, Gideon Petrus Pietersen, deur te bring wat glo in Gauteng woon. Pietersen het egter nooit sy dogters op 29 Desember terugbesorg soos hy wetlik verplig was om te doen nie en ŉ saak van ontvoering is op 4 Januarie by die Witbank-polisiestasie aanhangig gemaak. Gideon Petrus Pietersen. Foto: Verskaf Dessie Rechner, stigter en direkteur van Pink Ladies, het aan Maroela Media gesê hulle is in besit van ŉ hofbevel en skriftelike toestemming om die kinders se name en foto’s te versprei om die polisie in hul ondersoek te help. Rechner kon egter geen nadere inligting oor die kinders se maatskaplike omstandighede bekendmaak nie. Sy het gesê die soektog is nie op ŉ spesifieke gebied of provinsie gefokus nie, maar landwyd aangesien die kinders op enige plek kan wees. Mense met meer inligting oor waar Pietersen of Natasha en Tammy kan wees, word versoek om die ondersoekbeampte, konst. Mdaka, by 074 026 5424 of die Pink Ladies by 072 214 7439 te bel.